CELEX: 
Language: hu
Date: 2021-10-12 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/891 felhatalmazáson alapuló rendeletnek a gyümölcs- és zöldségágazatban működő termelői szervezetek által forgalmazott termékek értékének kiszámítása tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A mezőgazdasági termékpiacok közös szervezésének létrehozásáról szóló 1308/2013/EU európai parlamenti és tanácsi rendelet szabályokat állapít meg a gyümölcs- és zöldségágazat termelői szervezeteinek tekintetében. A rendelet egyúttal felhatalmazza a Bizottságot, hogy felhatalmazáson alapuló jogi aktusokat és végrehajtási jogi aktusokat fogadjon el.
            
            
               Az elmúlt években egyre gyakoribbá vált, hogy a növénykultúrák természeti katasztrófák, kedvezőtlen éghajlati jelenségek, növénybetegségek vagy kártevőfertőzések miatt károsodnak.
            
            
               A 2021 áprilisában több tagállamban is bekövetkezett hosszú fagyok hatásaival kapcsolatos legutóbbi tapasztalatok azt mutatják, hogy a jövőben a termelői szervezetek által forgalmazott termékek értékére vonatkozó számítások rugalmassága tekintetében tartósabb megoldásra van szükség a folyamatban lévő operatív programok uniós pénzügyi támogatási szintjének stabilizálásához.
            
            
               E felhatalmazáson alapuló jogi aktus célja az 1308/2013/EU európai parlamenti és tanácsi rendeletet kiegészítő (EU) 2017/891 felhatalmazáson alapuló bizottsági rendelet oly módon történő módosítása, hogy nagyobb rugalmasságot biztosítson a termelői szervezetek által forgalmazott termékek értékének kiszámítása során arra az esetre, ha a termelői szervezetek gyümölcs- és zöldségtermését természeti katasztrófák, kedvezőtlen éghajlati jelenségek, növénybetegségek vagy kártevőfertőzések miatt olyan kár éri, amely a termést fogyasztásra és feldolgozásra egyaránt használhatatlanná teszi. Az ilyen károk hatással vannak egyrészt a termelői szervezetek pénzügyi stabilitására, másrészt arra, hogy a végrehajtási időszak alatt milyen mértékben képesek végrehajtani az operatív programokat, ami bizonyos esetekben veszélyeztetheti, hogy teljesítik-e az elismerési kritériumokat.
            
            
               Az e módosító jogi aktus által biztosított rugalmasság növelni fogja az érintett termelői szervezetek természeti katasztrófák, kedvezőtlen éghajlati jelenségek, növénybetegségek vagy kártevőfertőzések miatti károkkal szembeni ellenálló képességét. Ez segítheti a termelői szervezeteket abban, hogy a jövőre nézve kiigazítsák stratégiáikat, és operatív programjaik keretében megfelelő intézkedések és fellépések révén küzdjenek meg a növényegészségügyi és időjárási kockázatokkal.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Az egységes közös piacszervezés keretében a mezőgazdasági piacokkal foglalkozó szakértői csoportban 2021. augusztus 26-án konzultációra került sor mind a 27 tagállam szakértőinek részvételével. A konzultációs folyamat eredményeként széles körű egyetértés alakult ki a felhatalmazáson alapuló rendelet tervezetéről. 
            
            
               A felhatalmazáson alapuló jogi aktus tervezete 2021. augusztus 30. és szeptember 27. között nyilvánosan hozzáférhető volt a minőségi jogalkotási portálon, amelyen keresztül 5 érdekelt fél küldött visszajelzést. A visszajelzések pozitívnak bizonyultak, a javasolt módosítás támogatottságot élvez. A beérkezett észrevételek többek között a referencia-időszakra, az illetékes hatóságok szerepére, a kölcsönös kockázatkezelési alapokra, a társfinanszírozási arányokra és a tárgyi eszközökbe történő beruházásokra vonatkoztak. Az e felhatalmazáson alapuló jogi aktus hatályán kívül eső észrevételeket, valamint a természeti katasztrófák, kedvezőtlen éghajlati jelenségek, növénybetegségek vagy kártevőfertőzések esetén a termelői szervezeteknek és a tagállamoknak biztosított rugalmasságot nem lehetett figyelembe venni. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló jogi aktus kiegészíti az 1308/2013/EU rendelet és az 1306/2013/EU rendelet egyes, a gyümölcs- és zöldségágazatban működő termelői szervezetek megfelelő működésének biztosításához szükséges rendelkezéseit, különös tekintettel a forgalmazott termékek értékének az 1308/2013/EU rendelet 34. cikkének (2) bekezdésében említett számítási alapjával kapcsolatos előírásokra.
            
            
               Az (EU) 2017/891 felhatalmazáson alapuló bizottsági rendelet 23. cikke konkrét szabályokat állapít meg az uniós pénzügyi támogatás felső határára vonatkozóan, többek között a forgalmazott termékek értékének kiszámítására vonatkozó, egyedi esetekben biztosítandó rugalmasság tekintetében.
            
            
               Ez a felhatalmazáson alapuló jogi aktus további rugalmasságot biztosít a termelői szervezetek által forgalmazott termékek értékének kiszámítása tekintetében abban az esetben, ha a forgalmazott termékek értéke természeti katasztrófák, kedvezőtlen éghajlati jelenségek, növénybetegségek vagy kártevőfertőzések miatt csökken.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.10.12.)
            
            
               az (EU) 2017/891 felhatalmazáson alapuló rendeletnek a gyümölcs- és zöldségágazatban működő termelői szervezetek által forgalmazott termékek értékének kiszámítása tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
         
         
            
               tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre
                  1
               , és különösen annak 37. cikke c) pontjának i. és iv. alpontjára,
            
            
               mivel:
            
            
               (1)A természeti katasztrófák és a kedvezőtlen éghajlati jelenségek évek óta egyre nagyobb károkat okoznak az uniós gyümölcs- és zöldségtermesztésben. 2017-ben az Európai Unió a 2012/2002/EK tanácsi rendelettel
                  2
                létrehozott Szolidaritási Alapjának mobilizálásával egyedi támogatást nyújtott Lettországnak a 2017 nyarán és őszén bekövetkezett heves áradások okozta károk helyreállítására. 2018-ban az (EU) 2018/108 bizottsági végrehajtási rendelet
                  3
                az Unió egyes területein (Észtországban, Lettországban, Litvániában és Finnországban) bekövetkezett heves esőzések és áradások miatt a mezőgazdasági termelőknek nyújtott támogatás formáját öltő szükséghelyzeti intézkedést vezetett be. 2021 tavaszán több tagállam egyes régióiban (különösen Spanyolországban, Franciaországban és Olaszországban) kemény fagyok pusztítottak, komoly károkat okozva bizonyos termékekben (őszibarack, nektarin, alma stb.). Következésképpen a termés több mint fele kárba veszett.
            
            
               (2)Tekintettel a természeti katasztrófák és a kedvezőtlen éghajlati jelenségek gyakoriságának növekedésére, hosszú távú megoldásra van szükség a termelői szervezetek által forgalmazott termékek értékének kiszámítása tekintetében annak érdekében, hogy a szervezetek ellenálló képessége a jövőre nézve erősödjön. Az (EU) 2017/891 felhatalmazáson alapuló bizottsági rendeletet
                  4
                módosítani kell oly módon, hogy az Unióban működő termelői szervezetek által forgalmazott termékek értékének kiszámítását illetően rugalmasságot biztosítson arra az esetre, ha a termelői szervezeteket természeti katasztrófák és kedvezőtlen éghajlati jelenségek miatt olyan kár éri, amely a termést fogyasztásra és feldolgozásra egyaránt használhatatlanná teszi.
            
            
               (3)A forgalmazott termékek értékének természeti katasztrófák és kedvezőtlen éghajlati jelenségek miatti számottevő csökkenése jelentős hatással van arra az összegre, amelyet a termelői szervezetek a következő évben uniós támogatásként kapnak, mivel az uniós támogatás összegét az egyes termelői szervezetek által forgalmazott termékek értéke alapján, az előírt százalékos arány alkalmazásával számítják ki. Ha a termés nagy része vagy egésze elveszik, fennáll az a kockázat, hogy a termelői szervezetek elveszítik elismerésüket, mivel az elismerés egyik feltétele a forgalmazott termékek nemzeti szinten rögzített minimális értékének elérése. Ez kettős gazdasági veszteséget okozna, amely veszélyeztetné a termelői szervezetek hosszú távú stabilitását.
            
            
               (4)Tekintettel a természeti katasztrófák és a kedvezőtlen éghajlati jelenségek megnövekedett gyakoriságára és az ebből eredő, jelentősen nagyobb termelési veszteségre, az (EU) 2017/891 felhatalmazáson alapuló rendelet 23. cikkének (4) bekezdésében meghatározott biztosíték, amely szerint egy érintett termék esetében az előző referencia-időszak szerinti érték 65 %-át kell tekinteni a forgalmazott termékek értékének, nem elégséges. 
            
            
               (5)Ezért, valamint a forgalmazott termékek értékében természeti katasztrófák és kedvezőtlen éghajlati jelenségek miatt bekövetkező jelentős veszteségek által érintett termelői szervezetek gazdasági és pénzügyi stabilitásának biztosítása érdekében meg kell emelni a forgalmazott termékek értékének az adott referencia-időszak tekintetében történő kiszámítására vonatkozó küszöbértéket. Figyelembe véve a közelmúltbeli természeti katasztrófák és kedvezőtlen éghajlati jelenségek okozta jelentős károkat, a forgalmazott termékeknek az (EU) 2017/891 felhatalmazáson alapuló rendelet 23. cikkének (4) bekezdésében meghatározott értékét természeti katasztrófák és kedvezőtlen éghajlati jelenségek esetén 85 %-ra kell emelni. 
            
            
               (6)Ezenfelül megoldást kell találni az olyan helyzetek elkerülésére, amikor a megelőző intézkedésekbe beruházó és ennek ellenére természeti katasztrófák, kedvezőtlen éghajlati jelenségek, növénybetegségek vagy kártevőfertőzések miatt jelentős károkat elszenvedő termelői szervezetek amellett, hogy a forgalmazott termékek értékcsökkenése miatt veszteségeket szenvednek, a következő évben csökkentett uniós pénzügyi támogatással számolhatnak. Ezért a forgalmazott termékeknek az (EU) 2017/891 felhatalmazáson alapuló rendelet 23. cikkének (4) bekezdésében meghatározott értékét 100 %-ra kell növelni azon termelői szervezetek esetében, amelyek igazolják, hogy a növénybetegségek, kártevőfertőzések, természeti katasztrófák és kedvezőtlen éghajlati jelenségek ellen megelőző intézkedéseket hoztak, például fűtési rendszereket vagy termőföldi hálókat telepítettek, illetve biztosítási rendszereket vagy kölcsönös kockázatkezelési alapokat hoztak létre. 
            
            
               (7)Az (EU) 2017/891 felhatalmazáson alapuló rendeletet ezért ennek megfelelően módosítani kell.
            
            
               (8)Tekintettel az operatív programok naptári évek szerinti végrehajtására, valamint arra, hogy a forgalmazott termékek értékének a maximális uniós pénzügyi támogatás összegét meghatározó kiszámítása az előző naptári éven alapul, e rendeletnek a lehető leghamarabb, az Európai Unió Hivatalos Lapjában való kihirdetését követő napon hatályba kell lépnie,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2017/891 felhatalmazáson alapuló rendelet 23. cikke (4) bekezdésének második albekezdése helyébe a következő szöveg lép:
            
            
               „Amennyiben valamely termék értékében legalább 35 %-os csökkenés következett be a termelői szervezet felelősségén és befolyásán kívül eső természeti katasztrófák, kedvezőtlen éghajlati jelenségek, növénybetegségek vagy kártevőfertőzések miatt, az érintett termék esetében az előző referencia-időszak szerinti érték 85 %-át kell tekinteni a forgalmazott termékek értékének. A termelői szervezetnek igazolnia kell az érintett tagállam illetékes hatósága felé, hogy ezek az okok kívül esnek a felelősségi körén és befolyásán. Ha a termelői szervezet igazolja az érintett tagállam illetékes hatósága felé, hogy megtette a szükséges megelőző intézkedéseket a szóban forgó természeti katasztrófák, kedvezőtlen éghajlati jelenségek, növénybetegségek vagy kártevőfertőzések ellen, az adott termék esetében az előző referencia-időszak szerinti érték 100 %-át kell tekinteni a forgalmazott termékek értékének.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.10.12.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 347., 2013.12.20., 671. o.
               
               
                  
                     (2)
                  
                        A Tanács 2012/2002/EK rendelete (2002. november 11.) az Európai Unió Szolidaritási Alapjának létrehozásáról (HL L 311., 2002.11.14., 3. o.).
               
               
                  
                     (3)
                  
                        A Bizottság (EU) 2018/108 végrehajtási rendelete (2018. január 23.) a Litvánia, Lettország, Észtország és Finnország egyes területeit érintő áradások és heves esőzések miatt bevezetett, a mezőgazdasági termelőknek nyújtott támogatás formáját öltő szükséghelyzeti intézkedésről (HL L 19., 2018.1.24., 6. o.).
               
               
                  
                     (4)
                  
                        A Bizottság (EU) 2017/891 felhatalmazáson alapuló rendelete (2017. március 13.) az 1308/2013/EU európai parlamenti és tanácsi rendeletnek a gyümölcs-, zöldség-, feldolgozottgyümölcs- és feldolgozottzöldség-ágazat tekintetében történő kiegészítéséről, az 1306/2013/EU európai parlamenti és tanácsi rendeletnek az említett ágazatokban alkalmazandó szankciók tekintetében történő kiegészítéséről, valamint az 543/2011/EU bizottsági végrehajtási rendelet módosításáról (HL L 138., 2017.5.25., 4. o.).